ആങ്ങമൂഴിയെ ആശങ്കയിലാക്കിയ പുലി കെണിയില് വീണു: കക്കി വനമേഖലയില് തുറന്നു വിട്ടു: ഭീതിയൊഴിയാതെ പ്രദേശവാസികള് ചിറ്റാര്: മൂന്നു മാസമായി കിഴക്കന് മലയോര മേഖലയെ ഭീതിയിലാക്കിയ പുള്ളിപ്പുലി വനംവകുപ്പിന്റെ കെണിയില് വീണു. കൂട്ടില് വീണ പുലിയെ കക്കി വനമേഖലയില് തുറന്നു വിട്ടു. പുലി അധികം വൈകാതെ നാട്ടില് എത്തുമോയെന്ന ഭീതിയിലാണ് പ്രദേശവാസികള്. സീതത്തോട്ആങ്ങമൂഴി മേഖലയില് ഭീതിപരത്തിയ പുലിയാണ് വനപാലകര് സ്ഥാപിച്ച കെണിയില് അകപ്പെട്ടത്. പുലിയുടെ സാന്നിധ്യം പതിവാകുകയും നാട്ടുകാര് പരാതിയുമായി രംഗത്ത് വരികയും ചെയ്തതോടെയാണ് അളിയന് മുക്ക് പ്രദേശത്ത് കൂടുവച്ചത്. ഒരാഴ്ച മുമ്ബ് വച്ച കൂട്ടില് കഴിഞ്ഞ മൂന്നു ദിവസമായി ഇരയെ ഇട്ടിരുന്നു. കഴിഞ്ഞ ദിവസം രാത്രി കൂട്ടിലകപ്പെട്ട പുലിയെ രാവിലെ വനം വകുപ്പുദ്യോഗസ്ഥരെത്തി കക്കി വനമേഖലയില് തുറന്നു വിട്ടു. കഴിഞ്ഞ മൂന്നു മാസമായി ആങ്ങമൂഴിയില് ജനവാസ മേഖലകളില് ഭീതി പരത്തിയ പുലി എട്ടോളം വളര്ത്തു നായകളെയും നിരവധി മറ്റു വളര്ത്തു ജീവികളെയും ആക്രമിച്ചു. സന്ധ്യകഴിഞ്ഞ് ജനങ്ങള് വീടിനുള്ളില് തന്നെ കഴിഞ്ഞു കൂടുകയായിരുന്നു. ഉരുള് പൊട്ടല് ഭീഷണി നേരിടുന്ന ആങ്ങമൂഴി മേഖലയില് വന്യമൃഗങ്ങളുടെ ശല്യവും രൂക്ഷമാണ്. സ്ഥിരം നാട്ടിലിറങ്ങുന്ന കാട്ടാനയാണ് മറ്റൊരു ആശങ്ക. വന്യമൃഗം ശല്യം തടയാന് നിരവധി അഭ്യര്ത്ഥനകള് നല്കിയിട്ടും വനപാലകര് നടപടികള് സ്വീകരിച്ചിരുന്നില്ല എന്ന പരാതി ഉയര്ന്നിരുന്നു. കഴിഞ്ഞ ദിവസം കെണിയില് വീണ പുലിയെ ഗവി വനമേഖലയിലാണ് തുറന്നു വിട്ടിരിക്കുന്നത്. എന്നാല് ഈ പ്രദേശം വന്യമൃഗങ്ങളെ സംബന്ധിച്ച് തിരിച്ചെത്താനാകാത്ത വിധം ദൂരെയല്ല. ഒരിക്കല് ജനവാസ മേഖലയില് സ്ഥിര സാന്നിദ്ധ്യമായ പുലി തിരിച്ചെത്തുമെന്ന ആശങ്കയിലാണ് നാട്ടുകാര്.